એપલ બોર મોટી સાઇઝના સફરજન જેવા બોર છે અને તેનું પહેલા જ વર્ષે ઉત્પાદન મળે છે. એપલ બોરની ખેતી કરતા ખેડૂતના કહેવા પ્રમાણે આ ફળ મૂળ થાઈલેન્ડનું છે. આ બોર પાકી ગયા પછી ઉતારવામાં આવે તો તેનો ટેસ્ટ સારો મળે છે. કાચા ઉતારેલા એપલ બોર ફિક્કા લાગે છે અને તેનું બજારમાં કોઈ લેવાલ નથી મળતું. ઘણા ખેડૂતો વહેલા બજારમાં મૂકવા સારું કાચા ઉતારી લે છે. આવા બોરને એકવાર ખાધા પછી લોકો બીજીવાર ખાતા નથી, સારા હોય તો પણ ખાતા નથી. એપલ બોર દેખાવે ચમકતા અને સારા દેખાય છે, પણ કાચા બોર સ્વાદમાં સ્વાદ ફીકા હોય છે. આ કારણે ઘણા ખેડૂતો ૩-૪ વર્ષ પછી વાડીમાંથી એપલ બોર કાઢી નાખે છે. એપલ બોરના રોપાના ભાવ શરૃઆતમાં ૮૫ રૃપિયા જેટલા હતા જે આજે ઘટીને ૪૦ રૃપિયા જેટલા થઈ ગયા છે. બીજું કે એપલ બોરમાં હજુ મૂલ્યવર્ધન નથી થયું. તે પેકેજિંગમાં જાય તો તેની ડિમાન્ડ ઊભી થાય એમ છે. ડૉ. ટિમ્બડિયા કહે છે, ‘નર્મદાના એપલ બોર સુરતની બજારમાં આવે છે, હોલસેલમાં તેનો ભાવ ૧૫-૨૦ રૃપિયે કિલો વેચાય છે. મારા નવસારી જિલ્લાના એક ખેડૂતે એપલ બોરના ૨૨૦૦ ઝાડ વાવ્યા છે. તેને ખૂબ સારું ઉત્પાદન મળ્યું છે. આ ખેડૂત પાકી ગયેલા ફળને જ ઉતારે છે અને તેના બધા બોર વેચાઈ જાય છે.’